Այմեն Աբդենուր

Այմեն Աբդենուր (արաբ․՝ أيمن عبد النور‎‎, օգոստոսի 6, 1989(1989-08-06), Սուս, Թունիս) թունիսցի ֆուտբոլիստ, «Վալենսիայի» և Թունիսի հավաքականի պաշտպան։


== Ակումբային կարիերա ==
Աբդենուրը «Էտուալ դյու Սախել» ֆուտբոլային ակումբի սանն է։ 2008 թվականին այդ թիմի կազմում նա կատարել է իր նորամուտը Թունիսի առաջնությունում։ Նույն թվականի հունվարի 10-ին, «Բիզերտենի» դեմ խաղում նա հեղինակել է իր առաջին գոլը այդ ակումբում։ Իր կարիերայի առաջին պաշտոնական մրցաշրջանում նա անց է կացնում 21 խաղ և դառնում 5 գոլի հեղինակ։ Այդ կերպով նա դառնում է ակումբի երկրպագուների սիրելին և դեռ նրա համար էլ, որ նա ակումբի ամենաերիտասարդ ֆուտբոլիստն էր։ 2010 թվականի հունվարի 14-ին Այմենը կիսամյա վարձավճարային իրավունքներով համալրում է գերմանական «Վերդերի» կազմը (ըստ պայմանագրի նշված էր, որ գերմանական ակումբի ցանկության դեպքում վարձավճարի ժամկետի լրանալուց հետո նա կարող էր արդեն դառնալ ակումբի լիարժեք անդամը և այս անգամ արդեն ոչ վարձավճարային իրավունքներով)։ Հունվարի 16-ին Ֆրանկֆուրտի «Այնտրախտի» դեմ խաղում Այմենը կատարում է իր նորամուտը Բունդեսլիգայում։ Վարձավճարի ժամկետի լրանալուց հետո գերմանական ակումբի նոր պայմանագիր ֆուտբոլիստի հետ չի կնքում։
2011 թվականի ամռանը Աբդենուրը չորս տարի ժամկետով պայմանագիր է կնքում ֆրանսիական «Տուլուզայի» հետ։ Օգոստոսի 6-ին «Այաչչոյի» դեմ խաղում Այմենը կատարում է իր նորամուտը Լիգա 1-ում։ 2012 թվականի փետրվարի 26-ին «Սոշոյի» դեմ խաղում նա հեղինակում է իր առաջին պաշտոնական գոլը իր նոր թիմի կազմում։ 2012 թվականին Այմենը «Տուլուզայի» հետ իր պայմանագրի ժամկետը երկարաձգում է մինչև 2016 թվականը և այս անգամ Այմենի համար արդեն ավելի նպատակահարմար պայմաններով։
2014 թվականի սկզբում Աբդենուրը վարձավճարային իրավունքներով տեղափոխվում է «Մոնակո»։ Մարտի 29-ին՝ «Էվիանի» դեմ խաղում նա կատարում է իր նորամուտը նոր ակումբի կազմում։ Մրցաշրջանի ավարտից հետո «Մոնակոն» կնքելով չորս տարվա պայմանագիր 13 մլն եվրոյի դիմաց գնում է Այմենին։ Դեկտեմբերի 9-ին Չեմպիոնների լիգայի շրջանակներում՝ պետերբուրգյան «Զենիթի» դեմ մրցավեճում Այմենը հեղինակում է իր առաջին գնդակը «Մոնակոյի» կազմում։
2015 թվականի ամռանը Այմենը տեղափոխվում է իսպանական «Վալենսիա»։ Նա տեղափոխվում է իսպանական ակումբ անգլիական «Մանչեսթեր Սիթի» տեղափոխված Նիկոլաս Օտամենդիին փոխարինելու նպատակով։ Տրանսֆերի արժեքը կազմում է 25 մլն եվրո և Այմենը կնքում է հինգ տարի ժամկետով պայմանագիր։ Սեպտեմբերի 12-ին խիխոնյան «Սպորտինգի» դեմ խաղում Այմենը կատարում է իր նորամուտը Լա Լիգայում։


== Միջազգային կարիերա ==
Ի շնորհիվ 2009 թվականին ցուցադրած վստահ խաղին՝ Այմենը կատարում է իր նորամուտը երկրի ազգային հավաքականի կազմում դեռևս 20 տարեկան հասակում։ 2011 թվականի հունիսի 5-ին 2012 թվականի Աֆրիկայի գավաթի մրցության ընտրական փուլի շրջանակներում, մասնավորապես Չադի հավաքականի դեմ խաղում Այմենը խփում է իր առաջին պաշտոնական գոլը ազգային հավաքականի կազմում։ 2012 թվականին նա հայտավորվում է հավաքականի կազմում Աֆրիկայի գավաթի մրցությունում մասնակցություն ունենալու նպատակով։ Այդ առաջնությունում նա մասնակցություն է ունենում Նիգերիայի, Մարոկկոյի, Գաբոնի և Գանայի ազգային հավաքականների դեմ խաղերում։
2013 թվականին նա ևս մեկ անգամ է ուղևորվում նույն առաջնությունում մասնակցություն ունենալու նպատակով։ Այս առաջնությունում նա մասնակցում է Տոգոյի, Կոտ դ'Իվուարի և Ալժիրի ազգային հավաքականների դեմ խաղերին։
2015 թվականին Այմենը երրորդ անգամ է մասնակցում Հասարակածային Գվինեայում անցկացվող Աֆրիկայի գավաթի մրցությանը։ Այս առաջնության ընթացքում նա մասնակցում է Կոնգոյի ԴՀ-յան, Կաբո Վերդեյի, Զամբիայի և մրցության տանտիրոջ՝ Հասարակածային Գվինեայի հավաքականների դեմ խաղերին։


== Ծանոթագրություններ ==


== Արտաքին հղումներ ==
Ֆուտբոլիստի էջը soccerway կայքում
Ցուցանիշները soccerbase.com կայքում (անգլ.)
Ֆուտբոլիստի էջը ESPN Soccernet-ի պաշտոնական կայքում(չաշխատող հղում)